Die elande sal in ’n 10 ha-kamp wei waar hulle nie blootgestel word aan die landgoed se ander werksaamhede nie. Die diere sal verskeie fynbosspesies, onder meer renosterbos, vreet.
Gantouw beteken onder meer “die pad van die eland”. Dit verwys na die paadjies wat die elande geloop het soos hulle heen en weer van die Kaapse Vlakte oor die Hottentots-Hollandberge gemigreer het, sê dr. Anthony Robert, uitvoerende hoof van die Trust vir Kaapstad-omgewingsopleiding (CTEET).
CTEET het ’n boma in die kamp opgerig om die elande te huisves. Hul gesondheid sal deur die bestuur van die landgoed gemonitor word. CTEET sal data insamel en ’n verslag daarvolgens saamstel.